ยันภาษีที่ดินไม่ล่ม ขอเวลาเพื่อรอบคอบ
สนช.มั่นใจกฎหมายภาษีที่ดินไม่แท้ง แต่ต้องใช้เวลาเพื่อความรอบคอบ
1 ม.ค. 2561

สนช.มั่นใจกฎหมายภาษีที่ดินไม่แท้ง แต่ต้องใช้เวลาเพื่อความรอบคอบนายสุรชัย เลี้ยงบุญเลิศชัย รองประธานสภานิติบัญญัติแห่งชาติ (สนช.) คนที่ 1 เปิดเผยว่า ได้ติดตามการทำงานของคณะกรรมาธิการวิสามัญพิจารณาร่าง พ.ร.บ.ภาษีที่ดินและสิ่งปลูกสร้าง โดยคณะกรรมาธิการวิสามัญได้ขอขยายเวลาการทำงานเพิ่มเติม เพราะติดขัดเรื่องของการศึกษาผลกระทบจากการใช้กฎหมายดังกล่าว ซึ่งอาจจำเป็นต้องจัดเวทีรับฟังความคิดเห็นอีกครั้งหนึ่ง เช่น กรณีที่ดินที่เจ้าของกรรมสิทธิ์ไม่ได้ใช้ประโยชน์เองแต่ได้ให้ผู้อื่นเช่า ซึ่งอาจมีผลต่อตัวผู้เช่า คือ เจ้าของที่ดินจะผลักภาระภาษีให้กับ ผู้เช่า เป็นต้น ดังนั้นอาจต้องรับฟังความคิดเห็นให้เกิดความรอบคอบมากขึ้นนายสุรชัย กล่าวอีกว่า เรื่องการขยายเวลาการพิจารณาร่างกฎหมาย ข้อบังคับการประชุมสภากำหนดให้ขยายได้ไม่เกิน 60 วัน แต่มีเหตุผลพิเศษและความจำเป็นและหากที่ประชุม สนช.เห็นด้วย ก็จะมีมติให้ขยายเวลาตามประสงค์ต่อไป ซึ่งเป็นการดำเนินการตามปกติ"เชื่อว่ากฎหมายไม่น่าจะตก สภารับมาแล้ว เว้นแต่ว่าสภาจะลงมติไม่ให้ผ่านในวาระที่ 3 ตอนนี้อยู่ในความรับผิดชอบ ของสภาแล้ว ก็ต้องทำให้เสร็จ" นายสุรชัย กล่าว